Basse-Normandie
Store norske leksikon,Geografi,Verdens geografi,Europa,Frankrikes geografi
Basse-Normandie er en tidligere region i Frankrike, fra 2016 en del av regionen Normandie. Regionen omfattet departementene Calvados, Manche og Orne; 17 589 kvadratkilometer med 1 477 200 innbyggere (2012). Hovedstad var Caen.
Natur Området vender ut mot den engelske kanal (La Manche). Høydedraget Massif armoricain strekker seg inn i Manche og de vestlige deler av Calvados og Orne, de østlige deler hører til Parisbassenget. Befolkning Regionen er tynt befolket, og innbyggertallet gikk tilbake med 38 prosent i perioden 1851–1946 som følge av utflytting fra mange jordbruksdistrikter. Etter andre verdenskrig økte folketallet, men vekstraten lå godt under landsgjennomsnittet. Største byer er hovedstaden Caen og havnebyen Cherbourg. Næringsliv Jordbruket er dominert av husdyrhold; området er ellers kjent for dyrking av epler (og eplebrennevinet calvados). Industrien er konsentrert til Caen, og omfatter bilindustri (PSA Peugeot Citroën) og elektronisk industri. Kysten mellom Honfleur og Cabourg har en betydelig turisttrafikk. Les mer i Store norske leksikon Frankrikes geografi Normandie